Bosna i Hercegovina

**Federacija Bosne i Hercegovine**

**FEDERALNO MINISTARSTVO**

**OKOLIŠA I TURIZMA**

Bosnia and Herzegovina

**Federation of Bosnia and Herzegovina**

**FEDERAL MINISTRY OF**

**ENVIRONMENT AND TOURISM**

Broj: UPI-05/2-02-19-5-45/21

Sarajevo, 18.01.2022. godine

Federalno ministarstvo okoliša i turizma, rješavajući zahtjev J.P. “Međunarodni aerodrom Sarajevo” d.o.o. Sarajevo za za izdavanje okolinske dozvole na osnovu čl. 68. i 72. Zakona o zaštiti okoliša (“Službene novine Federacije BiH”, br. 33/03 i 38/09), čl. 19. i 20. Zakona o upravljanju otpadom (“Službene novine Federacije BiH” br. 33/03 i 72/09), i člana 200. Zakona o upravnom postupku (“Službene novine Federacije BiH”, br. 02/98 i 48/99), d o n o s i:

**R J E Š E NJ E**

**1. Izdaje se okolinska dozvola operateru J.P. Međunarodni aerodrom „Sarajevo“ d.o.o.** Sarajevo. Kurta Schorka 36, 71210 Ilidža.

**2. Pogon i postrojenje za koje se izdaje dozvola**

Dozvola se izdaje za kompletan kompleks Međunarodnog aerodroma Sarajevo, koji obuhvata slijedeće:

* Poletno-sletna staza
* Rulnice (A, B, C)
* Platforma
* Terminal „B“ (putnički terminal)
* Terminal „A“ sa starom upravnom zgradom
* Cargo centar
* Poslovno administrativni objekat – Nova upravna zgrada
* Objekat za održavanje sa radionicama i trafostanicom
* Vatrogasna stanica
* Kotlovnica: rezervoar za lož ulje x 2 kapaciteta po 50 m3
* Ekskluzivni VIP salon
* Kontejnerski blok, špedicija i carina
* Kontejnerski blok NACO
* Kontejnerski blok NACO 2
* Kontejneri blok i Hitne pomoći
* Šatori za garažiranje opreme (2 kom)
* Hangar „A“
* Duplex hangar
* KB Restoran
* Radionica B
* Azilantski blok
* Čuvarske/parking kućice
* Terminal za snadbjevanje zrakoplova gorivom – rezervoar za kerozin 3x100 m3, rezervoar za naftu od 40 m3 i rezervoar za naftu od 5 m3
* Skladištenje opasnog otpada kontejnerskog tipa ( 2 kom)
* Skladištenje zapaljivih materija kontejnerskog tipa (1 kom)
* Skladišni kontejneri (22 kom)

**3. Opis aktivnosti za koje se izdaje dozvola**

Aerodrom po djelatnosti spada u kategoriju infrastrukturnih objekata. Javno preduzeće Međunarodni aerodrom „Sarajevo“ d.o.o. Sarajevo je registrovano kao društvo sa ograničenom odgovornošću, u 100% vlasništvu je Federacije BiH. Primarna djelatnost preduzeća je prihvat i otprema zrakoplova, putnika i stvari (prtljaga, robe i pošte) što uključuje i sve prateće aktivnosti u zračnom prometu kao što je prodaja avio karata, ugostiteljska i duty-free prodaja, komplementarne usluge (pružanje usluga parkinga, iznajmljivanje i zakup prostora) itd. Aerodrom po djelatnosti spada u kategoriju infrastrukturnih objekata, prema Pravilniku o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izgrađeni i pušteni u rad samo ako imaju okolinsku dozvolu („Službene novine Federacije BiH“, broj 19/04), član 4, stav ć, redni broj 26: − izgradnja aerodroma namjenjenih slijetanju aviona i helikoptera sa kapacitetom većim od 5,7T − izgradnja ili podruženje pisti sa osnovnom dužinom 500m.

**4. Energenti**

Osnovni energenti koji se koriste na lokaciji su električna energija, voda i prirodni gas, te ekstra lako gorivo kao alternativni energent. Način praćenja potrošnje električne energije, vode i prirodnog gasa zasnovan je na očitavanju brojila i kontrole računa na mjesečnom nivou. Monitoring količine potrošnje energije i vode svodi se na mjesečno očitavanje stanja računa, brojila potrošnje. Potrošnja električne energije se bilježi preko mjerila u objektu. Električna energija se troši za rasvjetu, za hlađenje, te za pripremu potrošne tople vode, kao i računarske opreme. Snabdijevanje vodom se vrši iz sistema gradskog vodovodnog sistema. Postoje ugrađeni vodomjeri za mjerenje stvarno isporučenih količina vode. Najveća potrošnja vode je za sanitarne svrhe, te dopunu sistema grijanja. U krugu je razvedena hidrantska mreža. Na cijelom kompleksu postoji ukupno 96 hidranata, od toga 14 podzemnih, 15 nadzemnih i 67 zidna hidranta. Postojeća kotlovnica snabdijeva toplotnom energijom sve objekte koristeći primarni energent prirodni gas.

**4.1. Potrošnja vode**

Voda na Međunarodnom aerodromu Sarajevo za sanitarne i protivpožarne potrebe obezbjeđuje se preko priključka na gradski vodovodni sistem, uz saglasnost operatora KJKP „Vodovod i kanalizacija“ Sarajevo. Postoji ugrađeni vodomjer za mjerenje stvarno isporučenih količina vode za potrebe objekata. Opskrba vodom, kako objekata tako i zrakoplova, vrši se iz gradske vodovodne mreže. U krugu operatora je razvedena hidrantska mreža. Na cijelom kompleksu aerdroma postoji ukupno 93 hidranta, od toga 14 podzemnih, 15 nadzemnih i 67 zidna hidranata.

**4.2. Potrošnja električne energije**

Potrošnja električne energije se redovno evidentira i vodi se evidencija o tome.

**4.3. Potrošnja plina**

Postojeća kotlovnica snabdjeva toplotnom energijom terminalnu zgradu kao i ostale prateće objekte. Kotlovnica ima dva kotla kapaciteta od po 2650kW. Kotlovi mogu raditi na tečno gorivo ili prirodni gas. Primarno gorivo je prirodni gas, dok se tečno gorivo koristi kao alternativa. O potrošnji navedenih energenata vodi se mjesečna evidencija.

**5. Emisije na okoliš**

Emisije iz postrojenja na lokaciji su slijedeće:

- Emisije zagađujućih materija u zrak

- Emisije u vode i tlo

- Emisije buke

- Proizvodnja otpada.

**5.1. Emisije u zrak**

Tokom redovnog rada aerodroma u zimskom periodu za zagrijavanje svih prostora Aerodroma u zimskom periodu, normalnom režimu rada, nastaju emisije u zrak kao produkt sagorijevanja. Kotlovnica je primarno namijenjena za korištenje prirodnog gasa kao goriva. Poznato je da prirodni gas emituje daleko manje količine polutanata po jedinici energije u odnosu na čvrsta i tečna goriva. Alternativno se koristi mazut kao gorivo, ali samo u slučaju nestanka plina što se rijetko dešava. Redovno se vrše mjerenja emisijske koncentracije i emitirane količine polutanata u dimnim plinovima iz kotlovnice. U mjerenom periodu kotlovi u kotlovnici rade normalnim radnim režimom. U toku obavljanja osnovne djelatnosti Aerodroma koristi se oprema i mehanizacija za opslugu zrakoplova. Jedan dio opreme je na dizel pogon a jedan dio na električni pogon. Neminovnost onečišćenja zraka su emisije ispušnih plinova od rada mehanizacije, kojeg čine otpadni plinovi i čestice sagorjelog pogonskog goriva. Tokom izvođenja radova na dogradnji i modernizaciji Terminala B i administrativnog objekta neminovno dolazi do emisije prašine u zrak uslijed kretanja i rada transportnih i građevinskih vozila, prilikom iskopa i pokretanja zemljanih masa što može izazvati kratkotrajne neželjene uticaje na okolinu i radnike. Također, emisije u zrak su moguće uslijed prometovanja mehanizacije u vidu emisije dima i lebdećih čestica i ispušnih plinova kao produkata sagorijevanja pogonskog goriva. Ispušni plinovi dizel motora sadrže uglavnom okside ugljika, azota i sumpora, nesagorjele ugljikovodike i čestice čađi. Navedene uticaje potrebno je spriječiti pravilnim rukovanjem građevinskom mehanizacijom i upotrebom tehnički ispravne mehanizacije.

**5.2. Emisije u vode i tlo**

Emisije u tlo i podzemne vode podrazumijevaju tvari poput maziva, goriva i ulja iz opreme i mehanizacije, te različite tečne materije uslijed nepravilnog rukovanja ili havarije. Također, nepropisno odlaganje otpada na zelene i druge površine mogu onečistiti okolno tlo i podzemne vode. Otpadne oborinske vode se sa PSS-a, platforme i javnih praking prostora preko pročišćavaju preko separatora i ispuštaju u površinske vode. Kvalitet oborinskih voda sa platforme i operativnih površina provjerava se u skladu sa važećom zakonskom regulativom i dozvolama. Takođe svake druge godine vrši se ispitivanje tereta zagađenja otpadnih voda izraženog preko ekvivalentnog broja stanovnika, EBS-a u skladu sa zakonskom regulativom.

**5.3. Emisije buke**

Buka na aerodromu proizlazi iz različitih operacija zračnog i kombiniranog saobraćaja. Izvor buke na Aerodromu čine prevozna sredstva koja prometuju i sama infrastruktura. Jačina motora vozila nije velika ali je kontinuirana. Izdvajaju se dva izvora aerodromske buke: buka nastala operacijama letova i buka nastala operacijama na zemlji.

Velika količina informacija neophodna je za računanje buke koja proizlazi iz mnogih izvora na aerodromima, uključujući operativne podatke kao na primjer vrijeme, operacije leta, oznake motora i snage motora, podaci o atmosferskom prigušivanju i iskorištavanju piste i operativni podaci aerodroma. Područje aerodroma se može podijeliti na dva glavna dijela s obzirom na izvore buke. Prvi dio je zračna strana (engl. airside) koja, u širem smislu, obuhvaća terminalni zračni prostor i aerodromske površine kao što su poletnoo-sletna staza (PSS), rulnice, platforma itd. Na tom dijelu glavni izvori buke su zrakoplovi, vozila prihvata i otpreme zrakoplova te infrastrukturne građevine koje proizvode određeni nivo buke. Drugi dio čini zemaljsku stranu aerodroma (engl. landside) koja obuhvata putnički Terminal, cargo centar, saobraćajnice i parkinzi, te druge građevine i površine, a u širem smislu i veze s gradom i područjem koje aerodrom opslužuje. Na zemaljskoj strani glavni izvori buke čine vozila koja se kreću u zoni aerodroma u svrhu dolaska, zadržavanja i odlaska putnika, posjetitelja i zaposlenika. Osim zrakoplova, izvor buke na zračnom dijelu čine vozila koja se kreću u svrhu prihvata i otpreme zrakoplova. U ta vozila ubrajamo: zemaljske agregate (koji mogu biti samohodni ili vučni), putničke stepenice, traktore, utovarivače za širokotrupne zrakoplove, autobuse, vozila za izguravanje i vuču zrakoplova, vozilo za pitku vodu, vozilo za fekalije, zračni starter, ambulift, catering vozilo, vozila za odleđivanje zrakoplova, vozila za startanje i parkiranje zrakoplova te ostala vozila koja se kreću na platformi, a nisu vezana za opsluživanje zrakoplova. Od navedenih vozila najveći izvori buke su zemaljski agregat GPU (Ground Power Unit) vozila i zračni starter. Drugi dio buke dolazi sa zemaljske strane zračne luke tj. od prevoznih sredstava korisnika zračne luke, posjetitelja i putnika koji sa svojim vozilima ulaze na velike parkirališne prostore te time stvaraju veliku količinu buke koncentrirane na jednom mjestu. Aktivnosti prilikom izvođenja radova će neminovno stvarati povećani nivo buke i vibracija u zoni izvođenja radova, što može uticati na zaposlenike i radnike na gradilištu. Ovaj uticaj je neminovan, ali je lokalan i kratkotrajan.

Mjerenje nivoa buke se vrši jednom godišnje (prema zahtjevu važeće okolinske dozvole).

**5.4. Proizvodnja otpada**

Kroz svakodnevne aktivnosti proizvodi se otpad koji se može grupisati u opasni i neopasni otpad. Aerodrom je opremljen kontejnerima za odlaganje miješanog komunalnog otpada i kontejnerima za odlaganje papira. Opasni otpad se odlaže u skladište opasnog otpada, koje je kontejnerskog tipa. Odvoženje otpada sa lokacije vrše ovlaštene firme sa kojom Aerodrom zaključi ugovor.

Pored navedenog, izgradnja objekata podrazumijeva iskop određenih količina inertnog (zemljanog) otpada, koji je potrebno adekvatno zbrinuti. Osim inertnog i građevinskog otpada, očekuje se produkcija i komunalnog otpada uslijed kretanja i boravka radnika na gradilištu. Ovaj otpad će se odvoziti u skladu sa Planom upravljanja otpadom izvođača radova.

**Otpad iz kotlovnice**

Materije koje se generišu radom kotlovnice, njihov tretman i mjere kojima se one drže u okvirima koje propisuje zakon.

* Otpadne materije u čvrstom stanju
* Otpadne materije u tečnom stanju
* Odmuljivanje kotlova
* Otpadne materije u gasovitom stanju

**6. Uticaj na okoliš**

Uspješnost svakog rješenja u cilju zaštite okoliša obuhvata potpuno analiziranje i definiranje svih kategorija negativnih uticaja. U tom smislu se uvijek, kao prioritet, postavlja obaveza o definiranju negativnih uticaja u odnosu na osnovne prirodne faktore. Tokom obavljanja redovnih aktivnosti Aerodroma prepoznati su potencijalni uticaji, te se kroz procjenu rizika isti prate i drže pod kontrolom. Tokom sanacije postojećih i izgradnje novih objekata očekuju se najintenzivniji uticaji na okoliš, međutim ti uticaji su kratkoročni, odnosno njihovo trajanje je ograničeno trajanjem radova. Premda male vjerojatnosti pojave, značajan uticaj na okoliš i u fazi izgradnje a i u obavljanju svakodnevnih aktivnosti mogu prouzročiti akcidentna (slučajna) zagađenja koja se ne mogu predvidjeti ni prostorno ni vremenski. Akcidentna zagađenja su najčešće posljedica eksplozija, požara, zatim onečišćenja nastala nepravilnim rukovanjem vozilima i mehanizacijom, te prolijevanjem ulja i maziva na okolo tlo, te nesreće uzrokovane ljudskim faktorom (premorenost i nepažnja vozača i sl.) i višom silom (udar groma, ekstremno nepovoljni vremenski uslovi).

**6.1. Uticaj na zrak**

Usljed redovnih aktivnosti Aerodroma uticaji na zrak su emisije iz vozila i oprema za opslugu zrakoplova i opreme za čišćenje asfaltnih radnih površina u zimskom periodu. Prilikom izvođenja građevinskih radova neminovno će doći do narušavanja kvaliteta zraka na predmetnom području usljed uticaja ispušnih plinova iz opreme i mehanizacije koja će biti angažirana na izgradnji i uticaja lebdećih čestica (prašina) koja će se dizati sa gradilišta. Kvantifikacija ovih uticaja zavisit će prvenstveno od dinamike radova, odnosno brojnosti mehanizacije koja će biti angažirana.

**6.2. Uticaj na vode i tlo**

Otpadne sanitarno-fekalne vode se ispuštaju u kanalizacioni sistem grada Sarajeva, a oborinske vode sa platforme i piste skupljaju se u kišni kolektor i potom u krajnji recipijent rijeku Željeznicu. Primjenom mjera prevencije i održavanjem izvedenih objekata za odvodnju i prečišćavanje otpadnih voda mogu se izbjeći negativni utcaji na kvalitet podzemnih i površinskih voda.

Opasnost predstavljaju zagađivanja u slučaju akcidentnih situacija. Opis mogućih negativnih uticaja na vode i tlo u toku izgradnje:

- onečišćenje okolnog tla i vodenih površina uslijed nekontroliranog/akcidentnog isticanja goriva, maziva i ulja iz građevinske opreme zbog neispravnosti istih ili nemarnosti radnika, uslijed nepropisnog pretakanja goriva može dovesti do zagađenja voda

 - Istresanje različitih otpadaka iz tehnološkog procesa i gradilišnog kompleksa (tečnosti, čestica i čvrstog otpada) direktno u korita rijeka može dovesti do zagađivanja voda.

**6.3. Uticaj od buke**

Po definiciji, buka je svaki neželjeni zvuk, tj. neželjena pojava. To znači da svaka zvučna pojava (zujanje, larma, šum, galama, lupa, govor i sl.) koja ometa rad ili odmor predstavlja buku. Osnovni načini određivanja uticaja buke su fizički, mjerenjima razine zvučnog tlaka i bilježenjem i analizom smetnji koje buka nameće na okoliš. Karakteristična veličina buke koja se mjeri i na osnovu koje se vrši ocjena je ekvivalentna razina buke u decibelima A (Laeq u dB(A)).

Na predmetnoj lokaciji buka nastaje od sljedećih izvora:

- buka od zrakoplova,

- buka koju proizvodi tehnološka oprema (klima komore, kotlovnica i dr. oprema za vrijeme rada),

- buka koju proizvode transportna sredstva i mehanizacija za opslugu zrakoplova.

Izvori vanjske buke (odnosno sporedni izvori) koji kumulativno doprinose nivou buke u okruženju su:

- buka uzrokovana prometom na frekventnim saobraćajnicama uz lokaciju,

- buka od susjednih objekata.

**7. Mjere za zaštitu zraka, tla, voda, biljnog i životinjskog svijeta**

**7.1. Opće mjere**

Opće mjere ublažavanja i izbjegavanja negativnih utjecaja na okoliš podrazumijevaju usklađivanje sa svim relevantnim zakonskim odredbama u pogledu zaštite vode, zraka, tla, biljaka i životinja tokom svih faza realizacije određene intervencije u okolišu - od projektiranja i izgradnje do korištenja. Ove mjere su zakonska obveza i usklađenost s njima se dokazuje procesom ishođenja propisanih dozvola, tj. u procesu planiranja i projektiranja objekta, zato konačni rezultat (okolišna, vodna i uporabna dozvola) podrazumijeva potpunu usklađenost s nacionalnim zakonskim odredbama. Na lokaciji se provode mjere za smanjenje emisija i svođenje upotrebe sirovina, vode i energije na minimum, i to:

- svođenje upotrebe energije i vode na minimum rješeno je praksom “dobrog domaćina“ (Good House Keeping). U skladu s tim vrši se redovna kampanja kojom se potiču uposleni da rade na uštedama,

- isključivanje svjetlosne signalizacije (lighting) danju (koristi se u zavisnosti od stepena vidljivosti);

 - u objektima se koriste štedne sijalice;

- Koristi se regulacija osvjetljenja sa 25%, 50%, 75% i 100%. Što je kontrolirano preko BMS-a (Bilding Monitornig System);

- isključivanje motora i opreme koja se ne koristi;

- pravilno rukovanje opremom (redovne obuke rukovaoca);

- redovno održavanje opreme, postrojenja i mehanizacije (redovna zamjena filtera, guma i ulja);

- kod nabavke opreme kupuju se motori sa minimalnim emisijama u zrak (Euro5, Euro6 - zavisno od vremena nabavke) ili na električni pogon;

- zamjena česmi, dihtunga i općenito redovno održavanje opreme u objektima i radnim prostorima; - vrši se redovno čišćenje zaprljanih površina;

- Aerodrom radi samo u dnevnom režimu u skladu sa Zakonom o zaštiti od buke;

- kod nabavke sredstava za odleđivanje aviona i piste nabavljaju se isključivo netoksične, biorazgradljive i ekološki prihvatljive hemikalije;

- nabavljaće se dizel sa minimalnim količinama sumpora;

- izgradnja separatora ulja i masti za otpadne oborinske vode sa asfaltnih površina;

- mehanizacijom i opremom mogu rukovati samo radnici koji su stručno osposobljeni za vršenje tih poslova, koji su fizički i psihički zdravi i koji su upoznati sa opasnostima i mjerama zaštite od tih opasnosti;

- maksimalno korištenje prirodnog gasa kao minimalnog zagađivača;

- kod grijanja naftom, kao alternativnim gorivom, temperature zagrijavanja se smanjuje za dva stepena;

- vrši se stalna edukaciju uposlenika o važnosti očuvanja životne okoline.

**7.2. Mjere za smanjenje negativnih uticaja u fazi sanacije i izgradnje**

Prilikom izgradnje i rekonstrukcije objakata izvođač je dužan u skladu sa zakonskom regulativom izraditi Detaljni plan zbrinjavanja građevinskog otpada koji u potpunosti uključuje zahtjeve koji su definisani u Smjernicama za zbrinjavanje građevinskog otpada.

**7.3. Mjere u slučaju incidentnih/akcidentnih situacija**

Kao što je već navedeno u obavljanju svakodnevnih aktivnosti može doći do incidentnih ili akcidentnih (slučajna) situacija koja se ne mogu predvidjeti ni prostorno ni vremenski. Aerodrom ima izrađene procedure i uputstva za postupanja u slučaju eventualnih incidentnih/akcidentnih situacija na lokalitetu aerodroma, i u skladu sa istim se postupa.

**8**. **Izvještavanje**

Operator je dužan izvještavati:

* Federalno ministarstvo okoliša i turizma o prikupljenim podacima kako je propisano odredbama Poglavlja IV Pravilnika o registrima postrojenja i zagađivanjima („Službene novine Federacije BiH“, broj: 82/07). Izvještaji trebaju biti poslani najkasnije do 30.06. tekuće godine za prethodnu godinu izvještavanja i
* Fond za zaštitu okoliša kako je propisano odredbama Uredbe o informacionom sistemu upravljanja otpadom (''Službene novine Federacije BiH'', broj: [97/18](https://www.fmoit.gov.ba/upload/file/Uredba%20informacini%20sistem.pdf)). Unos podataka u informacioni sistem-bazu podataka se vrši putem linka za  pristup Informacionom sistemu upravljanja otpadom www.otpadfbih.ba.

**9. Period važenja dozvole**

Okolinska dozvola se daje na period od 5 (pet) godina od dana uručenja rješenja.

**O b r a z l o ž e nj e**

Federalno ministarstvo okoliša i turizma zaprimilo je pod brojem UP I 05/2-02-19-5-45/21 od 25.02.2021. godine, zahtjev JP “Međunarodni aerodrom Sarajevo” d.o.o. Sarajevo za izdavanje okolinske dozvole,

Federalno ministarstvo okoliša i turizma je Federalnoj upravi za inspekcijske poslove uputilo dopis broj: UP I 05/2-02-19-5-45/21 od 12.11.2021. godine kojim se traže podaci o izvršenom inspekcijskom nadzoru kod subjekta nadzora JP “Međunarodni aerodrom Sarajevo” d.o.o. Sarajevo, Kurta Šorka 36, Ilidža.

Federalna uprava za inspekcijske poslove dostavila je 21.11.2021. godine Zapisnik o inspekcijskom nadzoru broj: UP I 10-23-7-00108/2016-1007-P-1007-1-P od 07.12.2016. gdine i Zap1isnik o inspekcijskom nadzoru broj: UP I 10-23-3-00050/2019-1007-P-1007-1-P od 25.04.209. gdine

Kako se iz dostavljene dokumentacije jasno vidi da je operator provodio mjere i monitoring u skladu sa rješenjem Federalnog ministarstva okoliša i turizma kojim je izdata okolinska dozvola te da je blagovremeno izvršio jedinu izrečenu mjeru nije bilo smetnji za provođenje postupka izdavanja obnovljene okolinske dozvole za JP “Međunarodni aerodrom Sarajevo” d.o.o. Sarajevo.

Operator je takođe priložio i Plan upravljanja otpadom za postojeći pogon i postrojenje u skladu sa čl. 19. i 20. Zakona o upravljanju otpadom (“Službene novine Federacije BiH” br. 33/03 i 72/09) te priložio i Monitoring plan za naredni period.

Uzimajući u obzir sve navedeno izveden je zaključak da postoje uvjeti za za izdavanje okolinske dozvole te je odlučeno kao u dispozitivu Rješenja o izdavanju okolinske dozvole.

Ovo Rješenje je konačno i protiv njega nije dopuštena žalba.

Protiv ovog Rješenja može se pokrenuti upravni spor podnošenjem tužbe kod Kantonalnog suda u Sarajevu u roku od 30 dana od dana prijema rješenja. Tužba se podnosi u dva istovjetna primjerka i uz nju se prilaže ovo Rješenje u originalu ili ovjerenom prijepisu.

U skladu sa Zakonom o federalnim upravnim taksama i tarifi federalnih upravnih taksi (¨Službene novine Federacije BiH¨, broj: 6/98), tarifni broj 55. stav 3. tačka 4. podnosilac zahtjeva je uplatio 250,00 KM na budžetski račun kod UNION banke Sarajevo.

**M I N I S T R I C A**

 **dr. Edita Đapo**

Dostaviti:

- JP “Međunarodni aerodrom Sarajevo” d.o.o. Sarajevo. Kurta Schorka 36, Ilidža

- Federalnoj upravi za inspekcijske poslove Fehima ef. Čurčića broj 6, Sarajevo

- Sektor okolišnih dozvola, procjenu uticaja na okoliš, registar i čiste tehnologije

- Arhivi